Morten Østergaard (RV), 2011-02-24:
Den første er, at der jo kun er mulighed for at få to korte bemærkninger, når statsministeren har ordet, og jeg synes ikke helt, jeg fik afsluttet debatten om, hvordan den økonomiske politik har været de sidste 10 år.
Virkeligheden er jo, at selv om statsministeren ikke bryder sig om at høre det, står V, K og O til regnskab for den tid, der er gået, og selv om vi har fået en ny statsminister, er det jo den samme regering og det samme flertal, som ikke kan løbe fra, at nationalbankdirektøren eksempelvis har karakteriseret den økonomiske politik i tiden op til den økonomiske krise som værende uden økonomisk fundament, fordi den var konjunkturmedløbende i stedet for at være dæmpende.
Det har gjort, at krisen har ramt os hårdere end andre lande.
Det er en medvirkende årsag til, at vores vækst i de sidste 3 år har været i bundklasse, når vi kigger på det globalt, og det er medvirkende til de store, store udfordringer, vi står over for.
Vi kan også se, at selv om der et fælles forslag til vedtagelse i dag, dækker det jo ikke over nogen mulighed for at føre en fælles politik.
Derfor må vi sige, at der nok er nødt til at være andre, der har ledelsen af landet, før der kan skabes grundlag for en plan i Folketinget, som hænger sammen, og som sikrer både holdbarhed i den økonomiske politik og råderum for, at vi kan investere helt nødvendigt i forskning og uddannelse, men også i nogle af de erhvervsstrategier, som vi har diskuteret i dag.
Det andet, jeg synes er væsentligt at få slået fast, og det er måske trods alt mere positivt, er, at jeg også er opløftet over statsministerens åbenlyse erkendelse af, at vi har en pointe blandt de partier, som peger på, at der er behov for, at også staten har en innovations- og erhvervspolitik, at der er behov for at fokusere målrettet på de styrkepositioner, vi har, og at det ikke er et spørgsmål om, at det betyder, at man generelt ønsker dårlige rammebetingelser for alle andre, hvis man vil vælge nogle områder, hvor der er mulighed for vækst.
Der vil jeg bare sige – og det er måske særligt til Venstres ordfører, men også til den konservative ordfører, der også gerne i avisspalterne går i rette med enhver virksomhedsleder, selv meget succesfulde erhvervsledere, der måtte mene noget andet – at jeg har fundet en kronik frem fra Politiken den 16. december 2010 under overskriften »Vi risikerer at gå i sort«.
Den er skrevet af de administrerende direktører for Rambøll, H. Lundbeck, MT Højgaard, IBM, Terma, Danfoss, Juliana og Falck, altså virksomheder, der spænder vidt over service og produktion, rådgivning og den slags ting, helt forskellige typer af industrier eller brancher.
Og hvad er det de siger?
Det vil jeg tage fat i, for jeg mener sådan set, at havde de vidst, hvad fru Carina Christensen ville sige i dag eller skrive i avisen, havde de måske henvendt sig direkte til fru Carina Christensen.
Lad mig citere: »Det er en udbredt opfattelse, at innovation foregår i virksomhederne, hvorfor samfundets, politikernes og den offentlige sektors betydning for innovation begrænser sig til erhvervspolitiske støtteordninger.« Og videre: »Forestillingen om virksomheder som enlige øer, der til enhver tid klarer sig bedst med mindst muligt samspil med det offentlige, hører for de fleste fortiden til.«
Det er jo det, der er pointen.
Derfor er jeg også glad for, at statsministeren åbent erkender, at man selvfølgelig er nødt til at gøre det, og det var vel det, vi skulle forstå energiplanen i dag var et første skridt til.
Men det kan jo ikke stå alene.
Derfor må man også finde på andre områder, og det, der er problemet i dag, er, at de ordninger, vi har, er spredt for alle vinde, at det er småt hist og pist, og at det ikke er sat ind i en strategisk sammenhæng, der gør, at også virksomheder udefra kan se: Hvad er det, man satser på i Danmark, og hvorfor skal vi lægge vores udviklingsafdeling i Danmark og ikke et eller andet andet sted?
Det er det, der er så beklageligt, og derfor vil jeg simpelt hen gøre det, at jeg nu vil sende den her kronik – for den var fra Politiken, og det kan jo være, at hr. Peter Christensen og fru Carina Christensen derfor har overset den – til de to ordførere, fordi jeg tror, at de vil opleve, at der her er om ikke et nødråb så i hvert fald et opråb fra meget brede dele af erhvervslivet, som siger: I er simpelt hen på gal kurs, når I siger, at man ikke efterlyser en klar innovationsstrategi fra den offentlige sektor.